CELEX: 32022R0230
Language: da
Date: 2022-02-18 00:00:00
Title: Kommissionens gennemførelsesforordning (EU) 2022/230 af 18. februar 2022 om ændring af gennemførelsesforordning (EU) 2018/2019 for så vidt angår planter til plantning af Corylus avellana L. og Corylus colurna L. med oprindelse i Serbien

21.2.2022   
               
               
                  DA
               
               
                  Den Europæiske Unions Tidende
               
               
                  L 39/11
               
            
         KOMMISSIONENS GENNEMFØRELSESFORORDNING (EU) 2022/230
         af 18. februar 2022
         om ændring af gennemførelsesforordning (EU) 2018/2019 for så vidt angår planter til plantning af Corylus avellana L. og Corylus colurna L. med oprindelse i Serbien
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/2031 af 26. oktober 2016 om beskyttelsesforanstaltninger mod planteskadegørere og om ændring af Europa-Parlamentets og Rådets forordning (EU) nr. 228/2013, (EU) nr. 652/2014 og (EU) nr. 1143/2014 og om ophævelse af Rådets direktiv 69/464/EØF, 74/647/EØF, 93/85/EØF, 98/57/EF, 2000/29/EF, 2006/91/EF og 2007/33/EF (1), særlig artikel 42, stk. 4, første afsnit, og
         ud fra følgende betragtninger:
         
                     (1)
                  
                  
                     Ved Kommissionens gennemførelsesforordning (EU) 2018/2019 (2) oprettes der på grundlag af en foreløbig risikovurdering en liste over højrisikoplanter, -planteprodukter og andre -objekter.
                  
               
                     (2)
                  
                  
                     Ved Kommissionens gennemførelsesforordning (EU) 2018/2018 (3) er der fastsat særlige regler om den procedure, der skal følges for at udarbejde risikovurderingen af højrisikoplanter, -planteprodukter og andre -objekter, jf. artikel 42, stk. 4, i forordning (EU) 2016/2031.
                  
               
                     (3)
                  
                  
                     Efter en foreløbig risikovurdering blev 34 slægter og en art af planter til plantning med oprindelse i alle tredjelande opført i bilaget til gennemførelsesforordning (EU) 2018/2019 som højrisikoplanter, og blandt disse findes slægten Corylus L.
                  
               
                     (4)
                  
                  
                     Den 29. maj 2020 indgav Serbien en anmodning til Kommissionen om eksport til Unionen af et-treårige barrodsplanter til plantning af Corylus avellana L. og Corylus avellana L. podet på Corylus colurna L. og toårige planter til plantning af Corylus avellana L. med vækstmedium, som er hvilende og frie for blade. Anmodningen var ledsaget af det respektive tekniske dossier.
                  
               
                     (5)
                  
                  
                     Den 25. marts 2021 vedtog Den Europæiske Fødevaresikkerhedsautoritet (»autoriteten«) en videnskabelig udtalelse om varerisikovurderingen af planter til plantning af Corylus avellana L. og Corylus colurna L. fra Serbien (4). Autoriteten identificerede Grapevine flavescence dorée phytoplasma som en skadegører, der er relevant for de pågældende planter til plantning. Denne skadegører er opført i del B, afsnit F, i bilag II til Kommissionens gennemførelsesforordning (EU) 2019/2072 (5) som en EU-karantæneskadegører, der vides at forekomme på Unionens område.
                  
               
                     (6)
                  
                  
                     På grundlag af denne udtalelse finder Kommissionen, at den plantesundhedsmæssige risiko ved indførsel til Unionen af planter til plantning af Corylus avellana L. og Corylus colurna L. med oprindelse i Serbien er acceptabel, forudsat at de respektive særlige importkrav i bilag VII til gennemførelsesforordning (EU) 2019/2072 er opfyldt. Dette gælder for alle planter til plantning af disse arter, uanset deres alder, og uanset om de er barrodede, hvilende eller frie for blade.
                  
               
                     (7)
                  
                  
                     Som følge heraf bør de pågældende planter til plantning ikke længere betragtes som højrisikoplanter. Bilaget til gennemførelsesforordning (EU) 2018/2019 bør derfor ændres.
                  
               
                     (8)
                  
                  
                     For at opfylde EU's forpligtelser, der følger af Verdenshandelsorganisations aftale om anvendelsen af sundheds- og plantesundhedsforanstaltninger (6), bør import af disse varer genoptages hurtigst muligt. Derfor bør nærværende forordning træde i kraft på tredjedagen efter offentliggørelsen.
                  
               
                     (9)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            Ændring af gennemførelsesforordning (EU) 2018/2019
            Bilaget til gennemførelsesforordning (EU) 2018/2019 ændres som anført i bilaget til nærværende forordning.
         
         
            Artikel 2
            Ikrafttræden
            Denne forordning træder i kraft på tredjedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 18. februar 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 317 af 23.11.2016, s. 4.
         
            (2)  Kommissionens gennemførelsesforordning (EU) 2018/2019 af 18. december 2018 om oprettelse af en midlertidig liste over højrisikoplanter, -planteprodukter eller andre -objekter, jf. artikel 42 i forordning (EU) 2016/2031, og en liste over planter, for hvilke der ikke kræves plantesundhedscertifikater ved indførelse på Unionens område, jf. artikel 73 i nævnte forordning (EUT L 323 af 19.12.2018, s. 10).
         
            (3)  Kommissionens gennemførelsesforordning (EU) 2018/2018 af 18. december 2018 om særlige regler om den procedure, der skal følges for at udarbejde den risikovurdering af højrisikoplanter, -planteprodukter og andre -objekter, jf. artikel 42, stk. 1, i Europa-Parlamentets og Rådets forordning (EU) 2016/2031 (EUT L 323 af 19.12.2018, s. 7).
         
            (4)  EFSA PLH Panel (EFSA's ekspertpanel for plantesundhed), 2021. Scientific Opinion on the commodity risk assessment of Corylus avellana and Corylus colurna plants from Serbia. EFSA Journal 2021;19(5):6571, 55 sider https://doi.org/10.2903/j.efsa.2021.6571.
         
            (5)  Kommissionens gennemførelsesforordning (EU) 2019/2072 af 28. november 2019 om ensartede betingelser for gennemførelsen af Europa-Parlamentets og Rådets forordning (EU) 2016/2031 for så vidt angår beskyttelsesforanstaltninger mod planteskadegørere og om ophævelse af Kommissionens forordning (EF) nr. 690/2008 og om ændring af Kommissionens gennemførelsesforordning (EU) 2018/2019 (EUT L 319 af 10.12.2019, s. 1).
         
            (6)  Verdenshandelsorganisationens aftale om anvendelsen af sundheds- og plantesundhedsforanstaltninger (SPS-aftalen), https://www.wto.org/english/tratop_e/sps_e/spsagr_e.htm.
      
      
         
            BILAG
            I tabellen i punkt 1 i bilaget til gennemførelsesforordning (EU) 2018/2019, anden kolonne »Beskrivelse«, affattes oplysningerne vedrørende »Corylus L.« således:
            
               »Corylus L., bortset fra planter til plantning af Corylus avellana L. eller Corylus colurna L. med oprindelse i Serbien«.